text: Av svávulpinninum. Av granninum í dekoratiónini við talljósinum. Og av bókini.
text: #000000
text: Mín yndissøga var søgan um Aladdin úr 1001 nátt. Bókin var gomul. Og hon angaði, sum gamlar bøkur anga. Av loynidómum og fremmandum heimum.
text: #000001
text: Tað byrjaði annars langt áðrenn tað. Faktiskt langt áðrenn eg var fødd. Tí mamma hevur altíð lisið søgu, løtuna, meðan dagsins tal á kalendaraljósinum spakuliga brann og hvarv. Hvønn einasta dag í desember hevur hon tikið sær tíð til at sita í friði og siga ella lesa søgu. Hóast hon, sum allar aðrar konur, hevði nógv um at vera í desember og syrgdi fyri kleynukóking og jólagávum, reingerð, køkuhúsum og pynting, ja, so tók hon sær kortini dagliga tíð til eina søgu. Eg skilti ikki tá, at tað var ein beinhørð raðfesting. Ikki fyrr enn nú, ið eg sjálv eri vorðin vaksin og havi fingið børn, skilji eg, hvussu nógv annað etur tíðina upp í desember.
text: #000002
text: Men mamma raðfesti søguløtuna við kalendaraljósinum. Hvønn einasta dag. Fyrst saman við beiggjum mínum og børnunum her í grannalagnum - og seinni, tá teir vórðu stórir, og eg var lítil, sat hon við mær í fanginum og fangaði meg í eini søgu.
text: #000003
text: Tá eg var heilt lítil, segði hon mær søgur úr síni ótømandi søgugoymslu í minninum. Men tá eg bleiv eldri, las hon søgur fyri mær. Einaferð las hon Mio mín Mio. Eitt árið las hon Lyklablomstrið. Men tá eg hevði hoyrt søguna um Aladdin fyrstu ferð, vildi eg hoyra hana á hvørjum ári eftir tað.
text: #000004
text: Serliga dámdi mær brotið, tá Aladdin varð fangaður í hellinum við ovurhonds stóra skattinum. Livandi lýsingarnar av gimsteinunum, gullinum, perlunum og alskyns fruktunum úr klárasta krystalli, standa enn púra skarpar í minninum. Nær sum helst kann eg krúpa inn í hellið saman við Aladdini, sum í staðin tók sær skitnu gomlu oljulampuna, sum trongdi til at pussast. Tað var gandur og yvirdádigheit. Tað var ónt og gott. Tað var ein fremmandur heimur - mitt í trygga køkinum.
text: #000005
text: Hetta vóru av sonnum praktfullar, undurbarar løtur, sum enn sita so rimmarfastar í minninum og míni samlaðu hugmynd av jólum. Og av mammu.
text: #000007
text: Eg havi roynt at hildið siðin við mínum egnu børnum. Og sjálvt um eg ikki megni heilt at vera eins støðuføst, sum mamma, og finna tíðina hvønn einasta dag, so njóta vit løturnar við søgu og kalendaraljósi ígjøgnum jólamánaðin, líkasum eg og mamma gjørdu tað fyri eini 30 árum síðani.
text: #000008
text: Tað er so heppið, at børnini ofta hava fingið søgujólakalendarar frá jólamanninum fyrst í desember - heldur enn sjokolátakalendarar. Tað gevur jú upplagdan lesnað hvønn dag. Eitt árið herfyri fingu vit bókina, Snjósystirin, sum er so ótrúliga góð, vakurt myndprýdd og í 24 pørtum. Hana hava vit lisið fleiri ferðir. Lyklablomstrið hava vit eisini lisið - og so gevur ein góð samling av Mín jólabók eisini nógvan, hóskandi lesnað hetta til jóla. Søgurnar eru nógvar - og í grundini eru tær ikki tað vigtiga. Tað vigtiga er, at børn og vaksin seta seg saman - leggja alt annað til síðis, og í felag hvørva inn í góðar søgur og frásagnir eina løtu hvønn dag, mitt í hesi rokaligu tíðini.
text: #000009
text: Og tað er tað góða. Tí tað gevur neyðuga friðin til at varnast, ímynda sær og sansa. Sjálvt angan av svávulpinninum, granninum og bókini, sum verður lisin.
text: #000011
text: Og eg veit av royndum, at tað, ið tú sum barn varnast, ímyndar tær og sansar hesa løtuna við kalendaraljósið, verður fest í minnið á ein heilt, heilt serligan hátt <3
text: #000012
text: Góðan lesihug øll somul - og góðan desember!
text: #000013
text: Føroyar lesa skal vera við til at skapa lesigleði, seta føroyska málið í miðdeplin og skapa karmar fyri eini góðari lesimentan.
text: #000015
text: Um Føroyar lesaUpprunin til Føroyar lesaEndamáliðSamstarviðLesivanakanninginTemaSummarbókinKom-og-lesMillum permurnarFøroyingar lesaLesipreiMítt bókaminniRithøvundaprátMál & miðlanÁ breddanumFilmar um lesingSkúlabókavørðurinLærarinNámslektarinNámsfrøðingurinLandsstýrismaðurinMaria og RonjaLesandi skiparinSambandBókaslúkurinMore
text: #000016
text: SummarbókinKom-og-lesMillum permurnarFøroyingar lesaLesipreiMítt bókaminniRithøvundaprátMál & miðlanÁ breddanum
text: #000017